ความเข้าใจผิดเกี่ยวกับเครดิตบูโร (ตอนจบ)
จากบทความที่ผมได้เขียนขึ้นและนำเสนอท่านผู้อ่านในข้อที่ 1 ซึ่งบอกถึงลักษณะและรูปแบบคนที่จะไปกู้ยืมเงินจากสถาบันการเงินบางประการ ผมต้องขอย้ำว่า ไม่ใช่ทุกคนแต่เป็นลักษณะที่พบและเข้ามาหาเครดิตบูโรแบบไม่เข้าใจ พกพาความโกรธและโทสะแบบจัดเต็ม แต่เมื่อได้รับฟังข้อมูลก็จะเข้าอกเข้าใจ ในข้อ 2 ก็บอกถึงกระบวนการและความคิดของสถาบันการเงินในการวิเคราะห์คนที่มาขอกู้ว่าสถาบันการเงินเขาคิดอย่างไร ทำไมเขาคิดอย่างนั้น วันนี้ผมขอต่อนะครับ
19 ม.ค. 2558

จากบทความที่ผมได้เขียนขึ้นและนำเสนอท่านผู้อ่านในข้อที่ 1 ซึ่งบอกถึงลักษณะและรูปแบบคนที่จะไปกู้ยืมเงินจากสถาบันการเงินบางประการ ผมต้องขอย้ำว่า ไม่ใช่ทุกคนแต่เป็นลักษณะที่พบและเข้ามาหาเครดิตบูโรแบบไม่เข้าใจ พกพาความโกรธและโทสะแบบจัดเต็ม แต่เมื่อได้รับฟังข้อมูลก็จะเข้าอกเข้าใจ ในข้อ 2 ก็บอกถึงกระบวนการและความคิดของสถาบันการเงินในการวิเคราะห์คนที่มาขอกู้ว่าสถาบันการเงินเขาคิดอย่างไร ทำไมเขาคิดอย่างนั้น วันนี้ผมขอต่อนะครับ
3.ลักษณะหนึ่งที่มีเข้ามาหารือและหาทางออกกับเครดิตบูโร ทั้งที่พบเมื่อเวลาผมไปเดินสายเผยแพร่ข้อมูลและพบที่ศูนย์ตรวจเครดิตบูโร ณ ธนาคารอาคารสงเคราะห์ สำนักงานใหญ่ ชั้น 2 อาคาร 2 ที่พระรามเก้า คือ ลักษณะคนเคยค้าง ต่อมาจ่ายหนี้ที่ค้าง และต้องการจะได้เงินจากการเป็นหนี้ครั้งใหม่ในเร็วนี้ กล่าวคือ ตัวเองมีหนี้แล้วจะด้วยเหตุอะไรก็ตาม ไม่ว่าจะอ้างว่าลืมไปจ่าย ไปต่างประเทศ ธนาคารไม่แจ้ง ไม่บอกเลยไม่ไปจ่าย สารพัดเหตุผลข้ออ้าง
แต่ที่สุดคือไม่ได้ไปจ่ายตามวันและจำนวนที่กำหนดไว้ ทำให้สถาบันการเงินที่เขาไม่ได้รับชำระนั้น ส่งข้อมูลในเดือนที่เราไม่ได้ชำระว่าเรามีประวัติการค้างชำระ เช่น เดือน ส.ค. 2557 ตามสัญญาเราต้องจ่ายเงินงวดผ่อนชำระสินเชื่อบุคคล 4,500 บาท แต่เราไม่ได้ไปจ่ายสถาบันการเงินก็จะส่งข้อมูลเข้ามาที่เครดิตบูโรว่า ในเดือน ส.ค. 2557 เราจะมีประวัติค้างชำระ 31 วัน แต่ยังไม่เกิน 60 วัน ภาษาชาวบ้านเรียกว่าค้างชำระหนี้ 1 งวดนั่นเอง เครดิตบูโรไม่ได้คิดเองทำเองครับ สถาบันการเงินเจ้าหนี้ของเราเขาส่งข้อมูลตามจริงเข้ามา พอเดือน ก.ย. 2557 เราเอาเงินไปจ่ายส่วนที่ค้างของเดือน ส.ค. และส่วนที่ต้องจ่ายในเดือน ก.ย. 2557 ที่ถึงกำหนดประวัติของเราก็จะถูกส่งมาที่เครดิตบูโรในเดือน ก.ย. 2557 ว่าไม่ค้างชำระ สถานะบัญชีสินเชื่อบุคคลบัญชีนี้จะเป็นปกติ
ปัญหามันอยู่ที่ว่าอยากได้เงินกู้ก้อนใหม่ในเดือน ต.ค. 2557 เป็นจำนวน 50,000 บาท เพราะคิดว่า หรือถูกแนะนำว่า จ่ายคืน 4,500 บาท แล้วจะได้เงินใหม่ 50,000 บาท จะได้มีเงินส่วนต่างของ 50,000-4,500 บาท เอามาใช้และเป็นหนี้ต่อ ฝันไปเองว่าได้กำไรเงินมา ฝันไปว่าจ่ายน้อยได้คืนกลับมามาก คิดไปเองว่าก็จ่ายคืนแล้วฉันเป็นคนที่เคยค้าง ตอนนี้เคลียร์แล้ว ควรต้องให้เงินกู้ฉันสิ
เรื่องมันไม่ง่ายนะครับ สับขาหลอกแบบนี้ในโลกปัจจุบันมันไม่มีใครโง่กว่าใคร มันทันกันครับ โดยทั่วไปหากเหตุผลที่ค้างไม่ดีพอ และรายได้ของเราที่แสดงสำหรับเงินกู้ก้อนใหม่ไม่มากพอ อีกทั้งบัญชีอื่นๆ ของเราที่มีอยู่นอกจากบัญชีที่ว่านี้แล้วก็ยังมีการแสดงว่าค้างชำระอยู่โอกาสที่จะได้สินเชื่อใหม่ก็จะยากนะครับ เพราะเจ้าหนี้ใหม่เขาก็กลัวว่าพฤติกรรมแบบนี้จะมาเกิดกับเขาได้เพราะมันเพิ่งจะจบไปในเดือนที่ย้อนหลังไปเพียง 2 เดือน สถาบันการเงินโดยทั่วไปจึงกำหนดระยะวัดใจนับจากวันที่ค้างและวันที่เคลียร์แล้วตั้งแต่ 6-24 เดือน นั่นหมายความว่าต้องรอครับ
ลองเอาใจของสถาบันการเงินมาใส่ใจเรา เอาใจคนฝากเงินมาใส่ใจเรา เราคิดว่าเขาทำถูกไหม ถ้าเพื่อนเราเป็นแบบนี้มาขอกู้เรา เราให้เงินกู้ทันทีหรือไม่ ผมรู้ว่าท่านรู้คำตอบอย่างแน่นอนครับเพราะท่านเป็นคนไทยที่มีเหตุและผลจริงหรือไม่
4.การจะรู้เรื่องหนี้ของตัวเองหรือการเข้าถึงข้อมูลเครดิตของตัวเองนั้นล่ะยากเหลือเกิน เครดิตบูโรนั้นลึกลับ จะตรวจเครดิตบูโรก็ไม่ได้หาง่ายๆ  อย่างไรก็ดี ปัจจุบันนี้คนเริ่มสนใจตรวจสภาพหนี้หรือข้อมูลเครดิตบูโรของตนเองมากขึ้น เพราะเห็นความสำคัญของการมีข้อมูลสินเชื่อของตนเอง ซึ่งนอกจากจะเป็นการเตรียมความพร้อมก่อนกู้แล้ว ยังเป็นการตรวจดูว่าตนเองมีหนี้ที่ตนเองไม่ได้ก่อเพิ่มมาหรือไม่ สถาบันการเงินส่งข้อมูลมาถูกต้องหรือไม่
ดังนั้น เครดิตบูโรจึงได้เพิ่มช่องทางการให้บริการที่หลากหลายไม่ว่าจะเป็นศูนย์ตรวจเครดิตบูโร  5 สาขา ซึ่งมีทำเลอยู่ทั้งในใจกลางเมืองและปริมณฑล ได้แก่ พระราม 9 สุขุมวิท สีลม พหลโยธิน และนวนคร ที่รอรับรายงานภายใน 15 นาที  แม้แต่ช่องทางอื่นๆ ไม่ว่าจะเป็นตัวแทนธนาคารที่ให้บริการผ่านสาขาธนาคารกรุงไทย ธนชาต อาคารสงเคราะห์ แลนด์แอนด์เฮ้าส์ และกรุงศรีอยุธยาทุกสาขา ตู้ ATM ธนาคารกรุงไทยและไทยพาณิชย์ และสะดวกกว่ากับบริการออนไลน์ของธนาคารกรุงศรีอยุธยาและกรุงไทย ที่จะได้รับรายงานเครดิตบูโรภายใน 7 วัน ทางไปรษณีย์ลงทะเบียน รวมถึงช่องทางล่าสุด “ศูนย์ตรวจเครดิตบูโรเคลื่อนที่” ซึ่งเป็นการให้บริการตรวจเครดิตบูโรบนรถตู้เคลื่อนที่ โดยพร้อมให้บริการตามจุดต่างๆ ทั่วไทย ท่านสามารถดูรายละเอียดเพิ่มเติมได้ที่เว็บไซต์เครดิตบูโร www.ncb.co.th
ท้ายนี้ ผมหวังว่าทุกท่านจะเข้าใจเครดิตบูโรมากยิ่งขึ้น ว่าเครดิตบูโรนั้นเป็นหน่วยงานที่ช่วยให้การเข้าถึงสินเชื่อมีประสิทธิภาพ มีคุณภาพมากยิ่งขึ้น มิได้เป็นหน่วยงานที่ขัดขวางการสร้างหนี้แต่ประการใด หากหนี้นั้นเป็นหนี้ดี เป็นหนี้ที่ก่อให้เกิดประโยชน์แก่ท่านและเศรษฐกิจของประเทศโดยรวม สถาบันการเงินก็พร้อมที่จะให้สินเชื่อแก่ท่านอย่างแน่นอนครับ